Rayhana bint Zayd

I Rayhana bint Zayd dia vehivavy jiosy, izay mpanompon' i Mohamady lasa vadiny araka ny mpahay tantara sasany. Avy amin' ny fokom-pirenena Banu Nadir izy. Manaja azy ny Mozilmana izay mihevitra azy ho anisan' ny Ummahaatu'l-Mu'minin (izany hoe "Renin' ny Mpino"). Amin' ny teny arabo izy dia atao hoe ريحانة بنت زيد / Rayḥāna bint Zayd. Maty tamin' ny taona 631 izy.

Anisan' ny fokom-pirenana Banu Nadir tany am-boalohany i Rayhana bint Zayd. Nanambady an' i Abdulhakem, lehilahy avy amin' ny foko Banu Qurayza izy taloha. Nandresy ny tafiky ny Banu Qurayza i Mohamady tamin' ny taona 627. Nampamonoiny ny lehilahy ary nogadrainy ny vehivavy sy ny ankizy.

Araka ny voalazan' i Ibn Ishaq dia nifidy an' i Rayhana ho andevony (jarya) i Mohamady ary nangataka ny hanambady azy. Tsy nanaiky i Rayhana sady nifikitra tamin' ny jodaisma. Rehefa afaka kelikely anefa dia nanapa-kevitra ny hivadika ho mozilmana izy. Nanafaka azy tsy ho andevo sy afaka nanambady azy amin' izay i Mohamady.

Nanoratra i Ibn Sa'd, mitatitra izay voalazan' i Waqidi, fa nafahana i Rayhana ary nanambady an' i Mohamady. Araka ny voalazan' i Al-Halabi dia nanambady azy i Mohamady ary nanome azy vodiondry. I Ibn Hajar dia mampahatsiahy filazalazana avy amin' ny Tantaran' i Medina nosoratan' i Muhammad Ibn al-Hassam momba ny trano izay namponenan' i Mohamady an' i Rayhana taorian' ny fanambadian' izy ireo.

Amin' ny loharano hafa, dia manoratra i Hafiz Ibn Minda fa nanafaka an' i Rayhana i Mohamady ary namerina azy hiara-mipetraka amin' ny mpiray foko aminy. Ity fitantarana hafa ity dia notohanan' ny manam-pahaizana mozilmana Shibli Nomani tamin' ny taonjato faha-19.

Tahaka an' i Mariyah al-Qibtiyya, izay andevovaviny koa, dia tsy fantatra mazava raha nijanona ho andevo na lasa vaditsindrano na vady ara-dalànan' i Mohamady i Rayhana bint Zayd.

Na izany aza, ny filazana ekena indrindra eo amin' ny Mozilmana dia ny nanafahana sy ny nanambadian' ilay mpaminany azy.

Maty tanora tamin' ny taona 631 i Rayhana bint Zayd, ary nalevina tao amin' ny fasan' i al-Baqīʿ.

 Jereo koa 

 Ny vadin' i Mohamady: Khadija bint Khuwaylid - Sawda bint Zamʿah - Aisha bint Abu Bakr - Hafsa bint Umar - Zaynab bint Khuzayma - Umm Salama (Hind bint Abi Umayya) - Rayhana bint Zayd - Zaynab bint Jahsh - Juwayriyya bint al-Harith - Safiyya bint Huyayy Ibn Akhtab - Umm Habiba (Ramla bint Abi Sufyan) - Mariyah al-Qibtiyya - Maymuna bint al-Harith